**Oznámenie o vyhlásení obchodnej verejnej súťaže**

podľa ustanovení **§ 281 až 288 Obchodného zákonníka** v znení neskorších predpisov

na podávanie návrhov na uzavretie Zmluvy o nájme nebytových priestorov za účelom prenechania priestorov do užívania majetku

 vo vlastníctve Bratislavského samosprávneho kraja zvereného do správy vyhlasovateľa

**PODMIENKY OBCHODNEJ VEREJNEJ SÚŤAŽE**

**1. Identifikácia vyhlasovateľa**

**Názov:** Obchodná akadémia

**Sídlo:** Račianska 107, 831 02 Bratislava

**IČO:** 307 754 18

**V zastúpení:** Ing. Mária Mydlová

**Kontaktná osoba:** Ing. Mária Mydlová

**Tel. číslo:** 0918-575849

vyhlasuje

**obchodnú verejnú súťaž**

na výber navrhovateľa na uzavretie Zmluvy o nájme nebytových priestorov za účelom prenechania do užívania majetku vo vlastníctve Bratislavského samosprávneho kraja, ktorý je zverený do správy vyhlasovateľa.

**2. Špecifikácia predmetu obchodnej verejnej súťaže**

Predmetom súťaže na prenechanie do užívania formou nájomnej zmluvy je nebytový priestor – miestnosť pri telocvični na prízemí o celkovej rozlohe 15 m2 na účely prevádzkovania školského bufetu v budove školy, Račianska 107, Bratislava, súpisné číslo 1532, parcela č. 13081/3, zapísanej v liste vlastníctva č. 4196, ktorý vedie Katastrálny úrad v Bratislave.

Termín obhliadky nebytového priestoru si uchádzači môžu dohodnúť telefonicky s kontaktnou osobou vyhlasovateľa, tel.: 0918 575849 alebo mailom: oa.racianska@region-bsk.sk.

**3. Typ zmluvy:**

Nájomná zmluva podľa zákona č. 40/1964 zb. Občianskeho zákonníka v znení neskorších predpisov resp. zákona č. 116/1990 Zb. o nájme a podnájme nebytových priestorov v znení neskorších predpisov.

**4. Lehota a spôsob predloženia návrhu:**

Súťaž sa začína dňom jej uverejnenia na web stránke vyhlasovateľa a web stránke Bratislavského samosprávneho kraja, ako zriaďovateľa vyhlasovateľa. Navrhovateľ predkladá svoj návrh v zmysle nasledovných inštrukcií:

**a)** **Deň, mesiac, rok a hodina dokedy sa môžu predkladať návrhy:** do 10 kalendárnych dní po uverejnení súťaže na web stránke vyhlasovateľa a web stránke Bratislavského

samosprávneho kraja. Zverejnenie oznámenia bude od **17. augusta 2021** a predloženie súťažného návrhu sa očakáva **do 27. augusta 2021 do 12:00 hod**.

Otváranie obálok s predloženými súťažnými návrhmi sa uskutoční dňa **27. augusta 2021 o 13:00 h** v miestnosti riaditeľky Obchodnej akadémie na Račianskej 107 v Bratislave.

**b) Adresa, na ktorú sa má návrh doručiť:**

Obchodná akadémia

Račianska 107

831 02 Bratislava

**c) Jazyk v ktorom sa musí písomný návrh predložiť:** slovenský

**d) Forma predloženia návrhu:** všetky požadované dokumenty, ktoré budú súčasťou súťažného návrhu je nutné doručiť v papierovej forme v uzavretom obale označenom názvom a sídlom navrhovateľa a heslom: **„Obchodná verejná súťaž – prenájom majetku "BUFET, Račianska 107, 831 02 BRATISLAVA“ – NEOTVÁRAŤ“.**

**e) Predložený návrh musí okrem iného obsahovať najmä:**

- identifikačné údaje navrhovateľa (pri FO: meno, priezvisko, rodné priezvisko, dátum narodenia, rodné číslo, adresa trvalého bydliska, overená kópia živnostenského listu oprávňujúca navrhovateľa k požadovanému druhu podnikania, pri PO: obchodné meno, sídlo, IČO, DIČ, DIČ DPH, štatutárny orgán s uvedením oprávnenosti ku konaniu, originál výpisu z Obchodného registra),

- označenie kontaktnej osoby navrhovateľa, telefonický kontakt a emailovú adresu, na ktorú mu bude vyhlasovateľom oznámený výsledok obchodnej verejnej súťaže,

- výšku nájomného za predmet súťaže

- písomné čestné prehlásenie navrhovateľa, že súhlasí s podmienkami obchodnej verejnej súťaže uvedenými v článku 9 tohto oznámenia.

Súťažné návrhy doručené iným spôsobom, alebo po stanovenom termíne odovzdania nebudú do obchodnej verejnej súťaže prijaté. Návrh nemožno odvolať po jeho doručení vyhlasovateľovi.

**5. Rozsah a úplnosť súťažného návrhu**

Návrh musí byť predložený v súlade s podmienkami súťaže a v požadovanom rozsahu.

**6. Spôsob výberu najvhodnejšieho návrhu na uzavretie zmluvy**

Predložený návrh bude možné zahrnúť so obchodnej verejnej súťaže len v prípade, ak jeho obsah bude zodpovedať súťažným podmienkam. Týmto navrhovateľom bude oznámený výsledok obchodnej verejnej súťaže, pričom navrhovateľ víťazného súťažného návrhu bude vyzvaný na uzatvorenie nájomnej zmluvy.

**7. Kritériá výberu najvhodnejšieho návrhu na uzatvorenie zmluvy**

Kritériami pre vyhodnotenie súťažných návrhov sú:

a) najvyššia ponúknutá cena za prenájom za m2 / rok, pri uzatváraní nájomnej zmluvy nájomné nezahŕňa médiá a služby,

b) záväzok prevziať na seba udržiavanie predmetu nájmu v riadnom prevádzkyschopnom stave počas celej doby nájmu.

Vyhodnotenie súťažných návrhov sa uskutoční v sídle Obchodnej akadémie na Račianskej 107 v Bratislave do 3 pracovných dní od uzávierky predkladania súťažných návrhov.

**8. Lehota na oznámenie vybraného návrhu (akceptačná lehota) je do 31. augusta 2021.**

Navrhovateľovi, ktorý predložil najvhodnejší návrh, pošle alebo osobne doručí vyhlasovateľ písomné oznámenie o prijatí jeho návrhu do 3 pracovných dní po vyhodnotení ponúk, neúspešným navrhovateľom pošle alebo osobne doručí oznámenie o odmietnutí ich návrhov.

**9. Ďalšie podmienky vyhlasovateľa:**

a) vyhlasovateľ si vyhradzuje právo zmeniť podmienky súťaže alebo súťaž zrušiť podľa § 283 zákona č. 513/1991 Zb. Obchodného zákonníka,

b) vyhlasovateľ si vyhradzuje právo odmietnuť všetky predložené návrhy (§ 287 ods. 2 zákona č. 513/1991 Zb. Obchodného zákonníka) a ukončiť obchodnú verejnú súťaž bez výberu súťažného návrhu,

c) návrh nemožno odvolať po jeho doručení vyhlasovateľovi,

d) vyhlasovateľ si vyhradzuje právo meniť všetky uvedené podmienky obchodnej verejnej súťaže,

e) vyhlasovateľ si vyhradzuje právo predĺžiť lehotu na vyhlásenie vybraného súťažného návrhu,

f) vyhlasovateľ si vyhradzuje právo v prípade zistenia neúplnosti súťažného návrhu z hľadiska požiadaviek vyhlasovateľa uvedených v súťažných podkladoch vyradiť návrh z obchodnej verejnej súťaže,

g) vyhlasovateľ si vyhradzuje právo v prípade formálnych nedostatkov, ktoré nemenia obsah súťažného návrhu, vyzvať uchádzača na jeho doplnenie

h) vyhlasovateľ neuhrádza navrhovateľom žiadne náklady spojené s účasťou v tejto obchodnej verejnej súťaži,

i) v prípade, že s navrhovateľom víťazného návrhu nebude uzatvorená zmluva z dôvodov na strane navrhovateľa, môže vyhlasovateľ uzavrieť zmluvu s navrhovateľom, ktorý sa vo vyhodnotení obchodnej verejnej súťaže umiestnil ako ďalší v poradí,

j) vyhlasovateľ je oprávnený rokovať o uzatvorení nájomnej zmluvy aj v prípadoch, ak z akýchkoľvek dôvodov navrhovateľ, ktorého ponuka bola najvyššia, neuzavrie nájomnú zmluvu v lehote určenej vyhlasovateľom súťaže,

k) vyhlasovateľ si vyhradzuje právo odmietnuť navrhovateľa v prípade ak tento je, alebo v minulosti bol dlžníkom vyhlasovateľa, resp. Bratislavského samosprávneho kraja, ako zriaďovateľa vyhlasovateľa,

**10. Všeobecne záväzné právne predpisy dodržiavané pri verejnej obchodnej súťaži:**

- zákon č. 513/1991 Zb. Obchodný zákonník v platnom znení,

- zákon č. 40/1964 Zb. Občiansky zákonník v platnom znení,

- zákon č. 162/1995 Z. z. Katastrálny zákon v platnom znení,

- Zásady hospodárenia a nakladania s majetkom Bratislavského samosprávneho kraja.

V Bratislave 17. augusta 2021

Ing. Mária Mydlová, v. r.

riaditeľka Obchodnej akadémie